Document ID: 32005R1954

KOMISJONI MÄÄRUS (EÜ) nr 1954/2005,
29. november 2005,
millega muudetakse määrust (EÜ) nr 796/2004, millega kehtestatakse nõukogu määruses (EÜ) nr 1782/2003 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad talupidajate jaoks) ettenähtud täidetavate tingimuste, toetuse muutmise ning ühtse haldus- ja kontrollisüsteemi rakendamise üksikasjalikud reeglid, ning sätestatakse määruse (EÜ) nr 1782/2003 erand seoses abi maksmisega
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. septembri 2003. aasta määrust (EÜ) nr 1782/2003, millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks ning muudetakse määruseid (EMÜ) nr 2019/93, (EÜ) nr 1452/2001, (EÜ) nr 1453/2001, (EÜ) nr 1454/2001, (EÜ) nr 1868/94, (EÜ) nr 1251/1999, (EÜ) nr 1254/1999, (EÜ) nr 1673/2000, (EMÜ) nr 2358/71 ja (EÜ) nr 2529/2001, (1) eriti selle artikli 28 lõiget 3 ja artikli 145 punkti c,
ning arvestades järgmist:
(1)
Komisjoni määruses (EÜ) nr 796/2004 (2) on sätestatud meetod erinevate vähendamiste arvutamiseks, mille kohaldamine võib määrusega (EÜ) nr 1782/2003 reguleeritavate otsetoetuste suhtes vajalikuks osutuda. Kõnealust meetodit tuleks selgitada. Selleks tuleks kindlaks määrata võimalike vähendamiste arvutamise järjestus.
(2)
Määruse (EÜ) nr 1782/2003 artiklitega 64, 70, 71 ja 143b on ette nähtud, et komisjon kehtestab eelarve ülemmäärad iga asjaomase otsetoetuse jaoks. Tuleks näha ette sätted, et määrata kindlaks, kas ning millises ulatuses kõnealuseid eelarve ülemmäärasid ületatakse. Seda tehes tuleks vältida, et üksiktoetuse taotlejate põhjustatud eeskirjade eiramise tagajärjed mõjutavad sellise ületamise arvutamist.
(3)
Määruse (EÜ) nr 1782/2003 artiklitega 10 ja 11 on ette nähtud vähendamised ning olenevalt asjaoludest kõikide kalendriaasta kohta antavate otsetoetuste ümbersuunamise ja finantsdistsipliiniga seotud kohandamised. Asjakohaseid rakendussätteid on vaja kohandada vastavalt põllumajandusettevõtjatele antavate toetuste arvutamisel kasutatavale vähendamiste arvutamise uuele järjestusele.
(4)
Määruse (EÜ) nr 796/2004 artiklis 79 on sätestatud meetod määruse (EÜ) nr 1782/2003 artiklis 12 osutatud 5 000 euro suuruse läve saavutamise kindlaksmääramiseks. Vähendamiste arvutamisel kasutatava uue järjestuse tõttu tuleks kõnealust meetodit kohandada.
(5)
Mitmetel liikmesriikidel on erinevaid raskusi seoses määrusega (EÜ) nr 1782/2003 kehtestatud abikavade kohaldamiseks vajalike meetmete lõpuleviimisega. Erandina määruse (EÜ) nr 1782/2003 artikli 28 lõikest 2 tuleks sel juhul lubada liikmesriikidel anda toetusi kahes osas. Selleks et kaitsta ühenduse finantshuve, peaksid liikmesriigid tegema esimese osamakse siiski summas, mille abikõlblikkus on juba kehtestatud, ning mille puhul on selge, et see ei ole suurem maksmisele kuuluvast kogusummast.
(6)
Otsetoetuste summa arvutamisel kasutatava vähendamiste arvutamise järjestuse muutmise tõttu on teatavatel liikmesriikidel vaja kohandada oma asjaomaste abikavade haldamist käsitlevaid süsteeme. Selleks et 2005. aasta toetuste maksmisel vältida kõnealustest kohandamistest tingitud viivitusi, tuleks seoses teatavate abikavadega lubada liikmesriikidel alustada vähendamiste arvutamise uue järjestuse esmakordset kohaldamist 2006. aastaks esitatud toetusetaotluste suhtes.
(7)
Käesoleva määrusega ettenähtud meetmed on kooskõlas otsetoetuste korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 796/2004 muudetakse järgmiselt:
1.
artikkel 71 asendatakse järgmisega:
“Artikkel 71
Vähendamiste kuhjumine
1. Kui rikkumisjuhtum on ühtlasi eiramine ja on seega asjakohane seoses vähendamiste või väljaarvamiste rakendamisega kooskõlas IV jaotise I ja II peatükiga:
a)
kohaldatakse IV jaotise I peatüki kohaseid vähendamisi või väljaarvamisi kõnealuste abikavade suhtes;
b)
kohaldatakse IV jaotise II peatüki kohaseid vähendamisi või väljaarvamisi ühtse toetuskava ja selliste toetuste kogusumma suhtes, mis makstakse abikavade alusel, mis ei ole seotud punktis a osutatud vähendamiste ega väljaarvamistega.
Esimeses lõigus osutatud vähendamisi või väljaarvamisi kohaldatakse artikli 71a lõikes 2 ettenähtud korra kohaselt.
2. Kui nõukogu määruse (EÜ) nr 2988/95 (3) artiklist 6 ei tulene teisiti, kohaldatakse käesoleva määrusega ettenähtud vähendamisi ja väljaarvamisi, ilma et see piiraks täiendavate sanktsioonide kohaldamist ühenduse või siseriikliku õiguse muude sätete alusel.
2.
lisatakse artikkel 71a järgmises sõnastuses:
“Artikkel 71a
Vähendamiste kohaldamine
1. Liikmesriigid arvutavad määruse (EÜ) nr 1782/2003 I lisas loetletud toetuskavade alusel põllumajandusettevõtjatele antava toetuse summa kõnealuse toetuskavaga kehtestatud tingimuste alusel, võttes vajaduse korral arvesse põhipindala ületamist, tagatud maksimumala või loomade arvu, kelle eest on õigus lisatasu saada.
2. Vajaduse korral vähendatakse toetuskava või arvatakse see välja eeskirjade eiramise, hilinenud esitamise, põllumajanduslike maatükkide mittedeklareerimise, eelarve ülemmäära ületamise, ümbersuunamise, finantsdistsipliini ning täidetavate tingimuste eiramise tõttu järgmisel viisil ning järgmises järjestuses:
a)
IV jaotise I peatükiga või olenevalt asjaoludest määruse (EÜ) nr 1973/2004 artikliga 138 ettenähtud vähendamisi või väljaarvamisi kohaldatakse eeskirjade eiramise suhtes;
b)
punkti a kohaldamisest tulenev summa on aluseks mis tahes kohaldatava vähendamise arvutamisele hilinenud esitamise korral vastavalt käesoleva määruse artiklitele 21 ja 21a;
c)
punkti b kohaldamisest tulenev summa on aluseks mis tahes kohaldatava vähendamise arvutamisele põllumajanduslike maatükkide mittedeklareerimise korral vastavalt käesoleva määruse artikli 14 lõikele 1a;
d)
määruse (EÜ) nr 1782/2003 I lisas loetletud toetuskavade puhul, mille eelarve ülemmäär on kehtestatud kooskõlas kõnealuse määruse artikli 64 lõikega 2, artikli 70 lõikega 2, artikli 71 lõikega 2 ning artikli 143b lõikega 7, liidavad liikmesriigid kokku punktide a, b ja c kohaldamisest tulenevad summad.
Iga kõnealuse toetuskava jaoks määratakse kindlaks koefitsient, mis saadakse kõnealuse eelarve ülemmäära ning esimeses lõigus osutatud summade kogusumma jagamise tulemusena. Kui saadud koefitsient on suurem kui 1, kohaldatakse arvuga 1 võrdset koefitsienti.
Kindlaksmääratud eelarve ülemmääraga toetuskava alusel üksikule põllumajandustootjale antava toetuse arvutamisel korrutatakse punktide a, b ja c kohaldamisest tulenev summa teises lõigus kindlaksmääratud koefitsiendiga;
e)
määruse (EÜ) nr 1782/2003 artikliga 10 ettenähtud ümbersuunamisest tulenevaid vähendamisi ja olenevalt asjaoludest kooskõlas komisjoni määrusega (EÜ) nr 1655/2004 (4) ja määruse (EÜ) nr 1782/2003 artikliga 11 ettenähtud finantsdistsipliinist tulenevaid vähendamisi kohaldatakse punktide a, b, c ja d kohaldamisest tuleneva toetussumma suhtes;
f)
punkti e kohaldamisest tulenev toetussumma on aluseks mis tahes kohaldatava vähendamise arvutamisele täidetavate tingimuste eiramise korral vastavalt käesoleva määruse II peatüki IV jaotisele.
3.
artikkel 77 asendatakse järgmisega:
“Artikkel 77
Vähendamiste arvutamise alus
Määruse (EÜ) nr 1782/2003 artikli 10 kohane vähendamissumma arvutatakse otsetoetuste alusel, millele talupidajatel on käesoleva määruse artiklis 71a sätestatud korra kohaselt õigus, või määruse (EÜ) nr 1782/2003 I lisas loetletud toetuskavade puhul, mis ei kuulu aga nimetatud määruse III või IV jaotise alla, nende suhtes kohaldatavate eriõigusaktide alusel.”;
4.
artikli 79 lõike 1 esimene lõik asendatakse järgmisega:
“Määruse (EÜ) nr 1782/2003 artiklis 12 osutatud 5 000 euro suuruse läve saavutamise kindlaksmääramiseks võetakse arvesse otsetoetuste kogusumma, mis tuleks määrata enne ümbersuunamistest tulenevate vähendamiste kohaldamist vastavalt kõnealuse määruse artiklile 10, või määruse (EÜ) nr 1782/2003 I lisas loetletud toetuskavade puhul, mis ei kuulu nimetatud määruse III ega IV jaotise alla, nende suhtes kohaldatavate eriõigusaktide alusel.”
Artikkel 2
Erandina määruse (EÜ) nr 1782/2003 artikli 28 lõikest 2 võivad liikmesriigid teha kõnealuse määruse I lisas osutatud toetuskavade alusel 2005. aasta eest väljamakseid kahes osas, kui see on vajalik kõnealuste toetuskavade esmakordsest kohaldamisest tulenevate haldusprobleemide tõttu.
Esimese osamakse võib teha üksnes sellises summas, mille abikõlblikkus on juba määruse (EÜ) nr 796/2004 kohaselt tehtud kontrolli alusel kindlaksmääratud ning kui puudub oht, et veel kindlaksmääramata makse kogusumma on väiksem esimese osamakse summast.
Artikkel 3
Käesolev määrus jõustub Euroopa Liidu Teatajas avaldamise päeval.
Seda kohaldatakse toetusetaotluste suhtes, mis käsitlevad aastaid alates 1. jaanuarist 2005.
Liikmesriigid võivad otsustada mitte kohaldada käesoleva määruse artiklit 1 määruse (EÜ) nr 1782/2003 III jaotisega kehtestatud ühtse otsemaksete kava ja kõnealuse määruse IV jaotise 1.-7. peatükiga kehtestatud abikavade alusel 2005. aastal tehtavate maksete suhtes.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. november 2005

Labels: 5
6